Kristian Thulesen Dahl (DF), 1998-12-08:
Det må i den nuværende situation være herligt at være dansk socialdemokratisk statsminister.
Fru Charlotte Antonsen forsøger sådan at vakle lidt på
den ene side og lidt på den anden side, men i sandhed er det jo ikke særlig forskelligt, hvad der bliver sagt fra de socialdemokrater, der sidder i Tyskland og Frankrig, og hvad Venstre nu som noget helt nyt for mig siger her i den danske debat. Det har stået helt krystalklart for Dansk Folkeparti i debatten indtil nu, at Venstre var tilhænger af, at Den Europæiske Centralbank var helt fuldstændig uafhængig, og at man stod vagt om det princip.
Det synes jeg ikke lyder godt.
Så vil jeg bare spørge fru Charlotte Antonsen, når hun den 17. november i en pressemeddelelse skriver: Det er positivt, at landets statsminister langt om længe åbent støtter afskaffelsen af den danske krone, men den positive effekt på økonomien får vi først, når datoen for folkeafstemningen er fastsat.
Hvordan kan fru Charlotte Antonsen så stemme for det forslag til vedtagelse, som er fremsat, og som jo ikke nævner noget som helst om en dato?
Tillad mig allerførst at udtrykke min uforbeholdne glæde over, at en del partier her i Tinget en uges tid efter, at Dansk Folkeparti havde bedt om at få en forespørgselsdebat om eurosamarbejdet, udtrykte samme ønske.
Det glæder os, at vi dermed er en lang række partier, der i dag ønsker en debat om Danmarks forhold til euroen.
At statsministeren er tilhænger af euroen, har været velkendt længe, faktisk helt tilbage fra 1992, hvor statsministeren gik til kamp for at få Maastrichttraktaten uden forbehold godkendt også af Danmark.
Det, der er nyt, er derfor ikke, at statsministeren er sprunget ud som jasiger i forhold til euroen.
Det, der er nyt, er, at statsministeren nu har taget fat på debatten om, at vi skal have en ny folkeafstemning, som skal fjerne det danske forbehold.
Statsministeren gjorde sig tidligere på året til talsmand for udtrykket »før, under og efter regeringskonferencen«.
Det var udtryk for, at statsministeren vil give befolkningen det indtryk, at forbeholdene over for EU-samarbejdet for Danmarks vedkommende stod fast både før, under og efter Amsterdam-regeringskonferencen.
Men i dag kan vi desværre konstatere, at det, der hed »efter regeringskonferencen« havde en forbløffende kort levetid. Et andet udtryk, som statsministerens har gjort sig til talsmand for, er: »Så længe jeg« - altså statsministeren - »har noget at skulle have sagt, står forbeholdene fast.« Kan man tage statsministerens nye udtryk om forbeholdene som udtryk for, at statsministeren ikke længere mener at have noget at skulle have sagt?
Er statsministeren i EU-spørgsmålet nu fuldstændig i lommen på hr. Anders Fogh Rasmussen og Venstre, som jo længe har givet udtryk for et ønske om at fjerne den danske krone til fordel for euroen?
Statsministerens række af løftebrud er desværre talrige, og på EU-området er det nu desværre heller ingen undtagelse. I Dansk Folkeparti finder vi det trist, at den danske regering dermed har lagt sig på en kurs, hvor man ønsker at gå ind i det største særskilte integrationsprojekt i EU's historie.
Og vi føler, at befolkningen har krav på ren besked om, hvad den danske regering i virkeligheden arbejder for: at fastholde den danske krone eller at opgive vores nationale valuta til fordel for EU's enhedsvaluta, og vi har ønsket denne forespørgselsdebat her i dag for at få den afklaring, og vi håber, at debatten vil give os den.
Besvarelse